
Атлетикэ хьэлъэ
Сэбаншыр псоми йофIэкI
Тэтэрстаным и къалащхьэм щекIуэкIащ атлетикэ хьэлъэмкIэ цIыхухъухэмрэ цIыхубзхэмрэ я урысей чемпионат. Абы Къэбэрдей-Балъкъэрым и спортсменхэм зэфIэкI лъагэ къыщагъэлъэгъуащ. Зэхьэзэхуэм ехъулIэныгъэ щызыIэрызыгъэхьахэм дунейпсо гъэмахуэ универсиадэм хэтыну Iэмал ягъуэтащ.
Чемпионатым кърихьэлIащ къэралым и щIыналъэ 31-м къикIа спортсмени 100-м щIигъу. КъБР-м и гупым ещанэ увыпIэр зыIэрагъэхьащ. Япэ ищар Москварэ Санкт-Петербургрэ я лIыкIуэхэрщ.
Щхьэзакъуэ зэпеуэхэм килограмм 229-рэ къэзыIэта Нарткъалэ щыщ Саламатов Виктор (кг 56-рэ) ещанэ увыпIэр къыщихьащ. Гобеев Михаил (кг 77-рэ) килограмм 335-м пэлъэщри, етIуанэ хъуащ. Бжьыпэр иубыдащ килограмм 361-рэ къэзыIэта Петров Дмитрий (кг 85-рэ). Килограмми 105-рэ зи хьэлъагъхэм я деж пашэ щыхъуащ килограмм 404-рэ зыгъэкъарууа Сэбаншы Мартин. Абы спортым дунейпсо класс зиIэ и мастерым и мардэхэр игъэзэщIа къудейкъым, атIэ УФ-м спортымкIэ щIыхь зиIэ и мастерхэу дуней псомрэ Европэмрэ я чемпионхэу Клоков Дмитрий, Константинов Роман, Диманов Андрей сымэ ефIэкIын лъэкIащ.
ЕхъулIэныгъэ зыIэрызыгъэхьа ди щIалэхэм я тренерщ Маккаев Махъты, Шэкэм Михаил, Дахкильгов Чингиз сымэ.
Бокс
Ди щIалэхэм я ехъулIэныгъэхэр
Урысей Федерацэм боксымкIэ пашэныгъэ къыщыхьыным Анапэ щекIуэкIа зэхьэзэхуэм Къэбэрдей-Балъкъэрым и спортсменхэм зэфIэкI лъагэ къыщагъэлъэгъуащ.
Ди щIалиплIым ехъулIэныгъэ зыIэрагъэхьэри, къэралым и командэ къыхэхам хагъэхьащ. Къурмэн Алихъанрэ Гуэщокъуэ Русланрэ етIуанэ увыпIэхэр къахьащ. Къущхьэ Iэминрэ КъардэнгъущI Азэмэтрэ ещанэ хъуащ. Европэм пашэныгъэ къыщыхьыным теухуауэ Ирландием щекIуэкIыну зэхьэзэхуэм ахэр хэтынущ. Спортсменхэр ягъасэ КIэрэф Залым, Къудей Токъан, КIэрэф Тимур, Мэшыкъуэ Валерэ сымэ.
Iэпщэрыбанэ зэзауэ
Зэуэ блым иратыж
Урысейм Iэпщэрыбанэ спортымкIэ и мастер къызэрыфIащамкIэ дамыгъэхэр Къэбэрдей-Балъкъэрым и спортсмениблым «Налшык» спорткомплексым щратыжащ.
Ар трагъэхуащ и къалэн игъэзащIэу хэкIуэда Дал Амир и фэеплъу къызэIуаха зэхьэзэхуэм. ПщIэ хуащIу ягъэлъэпIащ Ныбэжь Аслъэн, АфIэунэ Аскэрхъан, Нахъуэ Азэмэт, Хъусин Руслан, Хьэгъэжей Инал, Нэгъуей Анзор, Джэрий Руслан сымэ.
КъБР-м спортымрэ туризмэмкIэ и министрым и къуэдзэ Мамхэгъ Хьэчим дамыгъэхэр зыхуагъэфэщахэм яритыжащ. Зэпеуэм хэтынухэм ар ехъуэхъуащ, зэфIэкI лъагэхэр зиIэ спортсмен лъэщхэм ядэплъейуэ, езыхэми ехъулIэныгъэхэр зыIэрагъэхьэну.
Зэхьэзэхуэм кърихьэлIащ республикэм и спорт клубу 7-м я лIыкIуэхэр. Командэхэм я зэпеуэм япэ увыпIэр къыщахьащ Куба къуажэм къикIахэм. Щхьэзакъуэ зэхьэзэхуэхэм текIуэныгъэ щызыIэрагъэхьащ Тхьэкъуахъуэ Мартин, Косточков Леонид, Къэнэмэт Астемыр, Хъусин Руслан, Тенджыз Арсен, АфIэунэ Аскэрхъан, Борий Аскэр, Шорэ Альберт сымэ.
Зэхьэзэхуэр мылъкукIэ къызэригъэпэщащ Дал Амир и къуэш Тимур.
